A Bizottság határozata

(2004. április 29.)

Észtország csatlakozása következtében az 1774/2002/EK európai parlamenti és tanácsi rendelet szerinti, a prémes állatokra vonatkozó fajon belüli újrahasznosítási tilalomtól való eltérésről szóló 2003/324/EK határozat kiigazításáról

(az értesítés a C(2004) 1632. számú dokumentummal történt)

(EGT vonatkozású szöveg)

(2004/434/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 57. cikke (1) bekezdésére,

mivel:

(1) Egyes – 2004. május 1-je után is érvényes és a csatlakozás miatt kiigazítást igénylő – jogi aktusokra vonatkozóan a 2003-as csatlakozási okmány nem írta elő a szükséges kiigazításokat, vagy előírta, de további kiigazítások szükségesek. Minden ilyen kiigazítást a csatlakozás előtt kell elfogadni, hogy azokat a csatlakozástól alkalmazni lehessen.

(2) A csatlakozási okmány 57. cikkének (2) bekezdése értelmében az ilyen kiigazításokat minden olyan esetben a Bizottságnak kell elfogadnia, amikor az eredeti jogi aktust a Bizottság fogadta el.

(3) A nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet [1] előírja az állatoknak az ugyanazon fajhoz tartozó állatokból származó feldolgozott állati fehérjével történő takarmányozásának tilalmát. A rendelet szintén előírja, hogy a prémes állatokkal kapcsolatban eltérések engedélyezhetők.

(4) A 2003/324/EK bizottsági határozat [2] felsorolja azokat a tagállamokat, amelyek számára ezen eltérés kihasználása engedélyezett, azokat az állatfajokat, amelyek az ugyanazon fajhoz tartozó állatokból származó feldolgozott állati fehérjével takarmányozhatók, és azokat a szabályokat, amelyek értelmében a takarmányozás lefolytatható.

(5) Észtország benyújtott egy, a prémes állatokra vonatkozó fajon belüli újrahasznosítási tilalomtól való eltérésre vonatkozó kérelmet, és elégséges információt nyújtott be azokra a biztonsági intézkedésekre vonatkozóan, amelyek értelmében a takarmányozás lefolytatható.

(6) A 2003/324/EK határozatot ezért ennek megfelelően módosítani kell,

ELFOGADTA EZT A HATÁROZATOT:

1. cikk

A 2003/324/EK határozat a következőképpen módosul:

1. "Az 1774/2002/EK rendelet 22. cikkének (2) bekezdése értelmében az alábbi prémes állatoknak az ugyanazon fajhoz tartozó állatok testéből vagy testrészeiből származó feldolgozott állati fehérjével történő takarmányozása tekintetében Észtország és Finnország számára az eltérés engedélyezett."

2. Az 5. cikk helyébe a következő szöveg lép:

"5. cikk

Észtország és Finnország haladéktalanul megteszi az e határozatnak való megfeleléshez szükséges intézkedéseket, és azokat közzéteszi. Erről haladéktalanul értesítik a Bizottságot."

3. A 7. cikk helyébe a következő szöveg lép:

"7. cikk

Ennek a határozatnak az Észt Köztársaság és a Finn Köztársaság a címzettje."

2. cikk

Ezt a határozatot a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződése hatálybalépésének esetén és időpontjától kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 273., 2002.10.10., 1. o. A legutóbb a 668/2004/EK bizottsági rendelettel (HL L 112., 2004.4.19., 1. o.) módosított rendelet.

[2] HL L 117., 2003.5.13., 37. o.

--------------------------------------------------